(c) proračunska linija 02 02 02 za financiranje rashoda poslovanja: 140 787 114 EUR

(c) proračunska linija 02 02 01 za sve ostale rashode poslovanja: 106 411 140 EUR

U pravnoj osnovi programa COSME navodi se ukupni indikativni proračun od 2,3 milijarde EUR za sedmogodišnje razdoblje programa COSME (2014. – 2020.). Proračunom se slijedi ciklus potrošnje s obvezama za koje se planira da će postepeno rasti do posljednje godine programa u 2020. Očekuje se da će krediti za plaćanje slijediti isti trend, no s nižom razinom u 2014. jer su s programom tek trebale nastati pravne obveze potrebne za ostvarivanje plaćanja. U pravnoj osnovi programa COSME navodi se da se program provodi kroz godišnji program rada i mjere potpore. Proračunom su obuhvaćena i administrativna odobrena sredstva za upravljanje programom.

Godina 2014. je za agenciju EASME bila posebno izazovna. Upravljala je proračunom od skoro 1 100 milijuna EUR (u usporedi s 586 milijuna u 2013.). Broj zaposlenika povećao se sa 144 (2013.) na 300 ekvivalenata punog radnog vremena (FTE) do kraja godine. To je stvorilo početne probleme zbog kojih je izvršenje kasnilo. Zbog toga je 78,8 milijuna EUR od 95,5 milijuna EUR delegiranih iz programa COSME bilo preneseno za izvršenje u 2015. Agencija je tijekom 2015. otklonila zaostatke i dosegnula razinu izvršenja od 98,3 % mjera iz 2014. prenesenih u 2015.

Do kraja 2015. godine više od 51 000 MSP-ova dobilo je financijska sredstva u iznosu od skoro 1 300 milijuna EUR u okviru LGF-a, isto tako zahvaljujući proširenju LGF-a programa COSME kroz dodatnu sposobnost podnošenja rizika što je omogućio Europski fond za strateška ulaganja (EFSU) i koje je postalo dostupno u srpnju 2015. To je izvršenje premašilo očekivanja te potvrdilo visoku tržišnu potražnju za financiranjem rizičnijih MSP-ova, posebno novoosnovanih poduzeća i malih poduzeća.

2.2. Pristup tržištima

U Uredbi o COSME-u navodi se da okvirno 21,5 % ukupnog proračuna mora biti namijenjeno olakšavanju pristupa tržištima.

U 2014. je 61,5 milijuna EUR bilo namijenjeno internacionalizaciji MSP-ova, što je predstavljalo 24 % financijske omotnice za 2014.

Programom COSME podupiru se europska poduzeća, a posebno MSP-ovi, kako bi im se pomoglo da ostvare korist od jedinstvenog tržišta uspostavljanjem poslovnih veza izvan vlastite zemlje i izvozom izvan Europe.

Europska poduzetnička mreža (EEN) lokalno podupire MSP-ove s više od 600 ureda u EU-u i izvan EU-a. Ona pomaže MSP-ovima pronaći međunarodne partnere za poslovanje, tehnologiju i istraživanje u EU-u i u drugim sudjelujućim zemljama. Posebnim savjetodavnim uslugama Mreža promiče sudjelovanje MSP-ova u EU-ovim programima financiranja kao što je Obzor 2020. te Europski strukturni i investicijski fondovi.

U 2015. je oko 450 000 MSP-ova primilo usluge putem Europske poduzetničke mreže u svim regijama EU-a od pružanja informacija o zakonodavstvu i programima EU-a do specijaliziranih savjetodavnih usluga (npr. o pravima intelektualnog vlasništva i učinkovitosti resursa) te susreta organiziranih za traženje partnera.

Dva poziva za podnošenje ponuda objavljena su 2014. kako bi se obnovilo članstvo u mreži i potpisali okvirni sporazumi o partnerstvu s konzorcijima zaduženima za lokalne kontaktne točke. Potpis okvirnog sporazuma o partnerstvu i kasniji posebni sporazumi tijekom prve dvije godine rada imali su poteškoća s odgodama, a to se za neke sporazume nastavilo do lipnja 2015. Međutim, za veliku je većinu partnera koji su uspjeli u prvom pozivu EEN pokrenuo svoje aktivnosti od 1. siječnja 2015. To je i datum nakon kojeg je Komisija pridonijela njihovim prihvatljivim troškovima.

Aktivnosti EEN-a u 2014. financirane su programom rada CIP-a iz 2013. kako bi se osigurao kontinuitet aktivnosti, dok se programom rada COSME-a iz 2014. osiguralo sufinanciranje za aktivnosti u 2015. (proračun od 49,5 milijuna EUR).

Programom COSME financirano je i nekoliko aktivnosti kojima se podupire internacionalizacija MSP-ova u trećim zemljama, uključujući službe za pomoć malim i srednjim poduzetnicima u vezi s pravom intelektualnog vlasništva. Službe su nudile savjete i potporu europskim MSP-ovima suočenima s poteškoćama u vezi s pravom intelektualnog vlasništva u Kini te zemljama ASEAN-a i MERCOSUR-a, ili poteškoćama koje iz tih zemalja proizlaze, s proračunom od 7,2 milijuna EUR. Centar za industrijsku suradnju EU-Japan (2,6 milijuna EUR) MSP-ovima je, među ostalim, olakšao pristup na japansko tržište.

2.3. Poboljšavanje okvirnih uvjeta i konkurentnosti

U Uredbi o COSME-u navodi se da okvirno 11 % ukupnog proračuna mora biti namijenjeno poboljšavanju okvirnih uvjeta i konkurentnosti.

U 2014. je 24,3 milijuna EUR bilo usmjereno ovom cilju iz programa rada i 5,8 milijuna EUR iz mjera potpore, što predstavlja 11,7 % financijske omotnice.

Programom COSME financirale su se mjere kojima je cilj bio smanjiti administrativno opterećenje, poduprijeti pametne propise prilagođene potrebama MSP-ova, ojačati usklađenost industrijskih politika država članica i upotrebu načela „Počnimo od malih”. Programom COSME isto se tako promicala učinkovita upotreba resursa, održivost i društveno odgovorno poslovanje. Provedene su i mjere za poboljšanje konkurentnosti strateški važnih sektora u europskom gospodarstvu.

U okviru aktivnosti kojima je cilj bio poboljšanje okvirnih uvjeta za MSP-ove financirane su sljedeće aktivnosti:

Skupina na visokoj razini o administrativnom opterećenju: 0,4 milijuna EUR

praćenje i nadzor Akta o malom poduzetništvu (AMP), uključujući skupštinu MSP-ova, sastanke mreže predstavnika MSP-ova i Europsku nagradu za promicanje poduzetništva: 1,8 milijuna EUR

provedba Akta o malom poduzetništvu, alati za informiranje javnosti uključujući „Poslovni planet”, portal za mala poduzeća, i izdavanje vodiča o potpori politici za MSP-ove iz strukturnih fondova: 1,3 milijuna EUR

pregled rezultata MSP-ova: 0,9 milijuna EUR

alat za samoprocjenu učinkovitosti upotrebe resursa za MSP-ove: 0,5 milijuna EUR